CELEX: 32021D2123
Language: bg
Date: 2021-11-11 00:00:00
Title: Решение (ЕС) 2021/2123 на Съвета от 11 ноември 2021 година за подписването от името на Европейския съюз и временното прилагане на Споразумението за партньорство в областта на устойчивото рибарство между Европейския съюз и Ислямска република Мавритания и на протокола за неговото прилагане

8.12.2021   
               
               
                  BG
               
               
                  Официален вестник на Европейския съюз
               
               
                  L 439/1
               
            
         РЕШЕНИЕ (ЕС) 2021/2123 НА СЪВЕТА
         от 11 ноември 2021 година
         за подписването от името на Европейския съюз и временното прилагане на Споразумението за партньорство в областта на устойчивото рибарство между Европейския съюз и Ислямска република Мавритания и на протокола за неговото прилагане
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, във връзка с член 218, параграф 5,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението за партньорство в областта на рибарството между Европейската общност и Ислямска република Мавритания (наричана по-долу „Мавритания“), одобрено с Регламент (ЕО) № 1801/2006 на Съвета (1), се прилага временно от 8 август 2008 г. Протоколът към него за определяне на възможностите за риболов и финансовото участие, предвидени в посоченото споразумение, който се прилага временно от същия ден, беше заменян неколкократно.
                  
               
                     (2)
                  
                  
                     Срокът на действие на настоящия протокол към Споразумението изтича на 15 ноември 2021 г.
                  
               
                     (3)
                  
                  
                     На 8 юли 2019 г. Съветът прие решение, с което наКомисията беше разрешено да започне преговори с Мавритания с оглед на сключването на ново Споразумение за партньорство в областта на устойчивото рибарство и на нов протокол за прилагане на посоченото споразумение.
                  
               
                     (4)
                  
                  
                     Между септември 2019 г. и юли 2021 г. се проведоха осем кръга преговори с Мавритания. Преговорите приключиха и Споразумението за партньорство в областта на устойчивото рибарство между Европейския съюз и Ислямска република Мавритания (наричано по-долу „споразумението за партньорство“) и протоколът за неговото прилагане (наричан по-долу „протоколът“), бяха парафирани на 28 юли 2021 г.
                  
               
                     (5)
                  
                  
                     Целта на Споразумението за партньорство и на протокола е да се даде възможност на корабите на Съюза да извършват риболовни дейности във водите на Мавритания и да се даде възможност на Съюза и Мавритания да работят в тясно сътрудничество за по-нататъшно насърчаване на разработването на политика на устойчиво рибарство и за отговорно използване на рибните ресурси в риболовната зона на Мавритания и в Атлантическия океан, в съответствие с признатата от правото на Съюза цел за опазване на морските биологични ресурси. Това сътрудничество допринася и за осигуряването на достойни условия на труд в сектора на рибарството.
                  
               
                     (6)
                  
                  
                     Целесъобразно е Споразумението за партньорство и на протоколът да бъдат подписани.
                  
               
                     (7)
                  
                  
                     Споразумението за партньрство и протоколът следва да влязат в сила възможно най-скоро с оглед на икономическото значение на риболовните дейности на корабите на Съюза в риболовната зона на Мавритания и с необходимостта да се избегне или намали, доколкото е възможно, периодът на прекъсване на тези дейности.
                  
               
                     (8)
                  
                  
                     Поради това Споразумението за партньорство и протоколът следва да се прилагат временно до приключване на процедурите, необходими за влизането им в сила.
                  
               
                     (9)
                  
                  
                     В съответствие с член 42 от Регламент (ЕС) 2018/1725 на Европейския парламент и на Съвета (2) беше проведена консултация с Европейския надзорен орган по защита на данните, който прие становище на 14 октомври 2021 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Разрешава се подписването от името на Съюза на Споразумението за партньорство в областта на устойчивото рибарство между Европейския съюз и Ислямска република Мавритания и на протокола за неговото прилагане, при условие че посочените актове бъдат сключени (3).
         
         
            Член 2
            Председателят на Съвета е оправомощен да посочи лицето(лицата), упълномощено(и) да подпише(ат) Споразумението за партньорство и протокола от името на Съюза.
         
         
            Член 3
            Споразумението за партньорство и протоколът се прилагат временно съответно съгласно членове 20 и 19 от тях от деня на подписването им (4) до приключване на процедурите, необходими за влизането им в сила.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 11 ноември 2021 година.
            
               
                  За Съвета
               
               
                  Председател
               
               Z. POČIVALŠEK
            
         
         
            (1)  Регламент (ЕО) № 1801/2006 на Съвета от 30 ноември 2006 г. относно сключването на Споразумение за партньорско сътрудничество в областта на рибарството между Европейската общност и Ислямска република Мавритания (ОВ L 343, 8.12.2006 г., стр. 1).
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (3)  Вж. стр. 3 от настоящия брой на Официален вестник.
         
            (4)  Датата, от която Споразумението за партньорство и протоколът ще бъдат временно прилагани, ще бъде публикувана в Официален вестник на Европейския съюз от Генералния секретариат на Съвета.